ส่วนที่ 1

ข้อมูลสรุป

บริษัท ศิครินทร์ จํากัด (มหาชน) (“บริษัท”) เดิมชื่อ บริษัท สำโรงการแพทย์ จำกัด
ก่อตั้งขึ้นเมื่อวันที่ 15 มีนาคม 2522 ด้วยทุนจดทะเบียนเริ่มแรกจํานวน 16 ล้านบาท
ปัจจุบันมีโรงพยาบาลภายใต้การดําเนินงาน 2 แห่ง คือ โรงพยาบาล ศิครินทร์
และโรงพยาบาลรัทรินทร์ โรงพยาบาลศิครินทร์ เป็นโรงพยาบาลขนาด 180 เตียง
และปัจจุบันมีศักยภาพรองรับผู้ป่วยนอกได้จำนวน 2,000 คนต่อวัน ส่วนโรงพยาบาลรัทรินทร์
เป็นโรงพยาบาลขนาด 100 เตียง โดยเปิดให้บริการจริงจำนวน 70
เตียงและมีศักยภาพรองรับผู้ป่วยนอกได้จำนวน 600 คนต่อวัน
โรงพยาบาลทั้งสองแห่งมีแพทย์ผู้เชี่ยวชาญครบทุกสาขา และเปิดให้บริการตลอด 24 ชั่วโมง
นอกจากนี้ บริษัทมีเงินลงทุนในบริษัทร่วม 4 แห่ง คือ บริษัท โรงพยาบาล ศิครินทร์ หาดใหญ่ จํากัด
บริษัท โรงพยาบาล เทพารักษ์ จํากัด (มหาชน) บริษัท เขาใหญ่สปา จำกัด และบริษัท เซอร์จิเทค
จำกัด

เนื่องจากผลของวิกฤตการณ์ทางเศรษฐกิจที่เกิดขึ้นในปี 2540
ทำให้บริษัทและบริษัทย่อยในขณะนั้นต่างประสบกับภาวะการขาดทุนจำนวนมาก ทำให้งบการเงิน ณ
สิ้นปี 2542 บริษัทมีขาดทุนสะสมเกินทุนจำนวน 317.41 ล้านบาท
จึงเป็นผลให้บริษัทเข้าข่ายอาจถูกเพิกถอนจากตลาดหลักทรัพย์แห่งประเทศไทย
และถูกย้ายหลักทรัพย์ไปอยู่ภายใต้หมวด REHABCO ตั้งแต่วันที่ 9 มีนาคม 2543
หลังจากนั้นบริษัทได้จัดทำแผนฟื้นฟูร่วมกับที่ปรึกษาทางการเงิน
และแผนดังกล่าวผ่านการอนุมัติจากที่ประชุมผู้ถือหุ้นสามัญประจําปีเมื่อวันที่ 29 มิถุนายน 2544

จากการที่บริษัทประสบความสำเร็จในการปรับโครงสร้างหนี้กับสถาบันการเงินต่างๆ
ทำให้ภาระดอกเบี้ยจ่ายของบริษัทลดลงอย่างต่อเนื่องจาก 47.38 ล้านบาท ในปี 2543 เป็น
17.77 ล้านบาท ในปี 2545 ประกอบกับบริษัทมีผลการดำเนินงานที่ดีขึ้น
และมีคุณสมบัติครบถ้วนในการขอพ้นเหตุแห่งการเพิกถอนและย้ายสู่หมวดปกติ
บริษัทจึงดำเนินการยื่นขออนุมัติต่อตลาดหลักทรัพย์แห่งประเทศไทย และเมื่อวันที่ 26 สิงหาคม 2546
ตลาดหลักทรัพย์แห่งประเทศไทยจึงเห็นควรให้บริษัทพ้นเกณฑ์การเพิกถอน
และย้ายการซื้อขายหลักทรัพย์ของบริษัทจากหมวด REHABCO กลับไปยังหมวดการแพทย์

ในปี 2545 บริษัทมีรายได้รวมจำนวน 744.87 ล้านบาท เพิ่มขึ้นรายได้รวมปี 2544 คิดเป็นร้อยละ
15.15 แบ่งเป็นรายได้จากการรักษาพยาบาลจำนวน 707.58 ล้านบาท คิดเป็นสัดส่วนร้อยละ
94.99 ของรายได้รวม รายได้ส่วนที่เหลือมาจากรายได้จากการขายอาหารและเครื่องดื่มจำนวน
17.72 ล้านบาท และรายได้อื่นจำนวน 9.62 ล้านบาท
การเพิ่มขึ้นของรายได้ดังกล่าวเป็นผลจากการที่บริษัทพยายามปรับปรุงประสิทธิภาพในการดำเนินงาน
และขยายฐานลูกค้าอย่างต่อเนื่อง นอกจากนี้ บริษัทมีค่าใช้จ่ายรวมจำนวน 651.10 ล้านบาท
และมีกำไรจากการประนอมหนี้จำนวน 9.31 ล้านบาท ทำให้บริษัทมีกำไรสุทธิจำนวน 103.08
ล้านบาท

สำหรับปี 2546 บริษัทมีรายได้รวมจำนวน 788.22 ล้านบาท
แบ่งเป็นรายได้จากการรักษาพยาบาลจำนวน 754.47 ล้านบาท คิดเป็นสัดส่วนร้อยละ 95.72
ของรายได้รวม รายได้จากการขายอาหารและเครื่องดื่มจำนวน 17.28 ล้านบาท
และรายได้อื่นจำนวน 16.47 ล้านบาท นอกจากนี้ บริษัทมีค่าใช้จ่ายรวมจำนวน 733.85 ล้านบาท
และกำไรจากการประนอมหนี้จำนวน 42.87 ล้านบาท ทำให้บริษัทมีกำไรสุทธิจำนวน 97.23
ล้านบาท

บริษัทได้รับอนุมัติจากที่ประชุมวิสามัญผู้ถือหุ้นครั้งที่ 2/2546 ซึ่งประชุมเมื่อวันที่ 11 ธันวาคม 2546
ให้บริษัทออกใบสําคัญแสดงสิทธิที่จะซื้อหุ้นสามัญของบริษัทจำนวน 40,000,000 หน่วย
เพื่อเสนอขายให้แก่ผู้ถือหุ้นเดิมที่มีรายชื่อปรากฎในสมุดทะเบียนผู้ถือหุ้น ณ วันที่ 19 ธันวาคม 2546
ในอัตราส่วน 5 หุ้นเดิม ต่อ 2 ใบสำคัญแสดงสิทธิ โดยไม่คิดมูลค่า ทั้งนี้ ใบสำคัญแสดงสิทธิ 1
หน่วย สามารถใช้สิทธิซื้อหุ้นสามัญของบริษัทได้ 1 หุ้น ในราคาการใช้สิทธิ 13.50 บาท
ใบสำคัญแสดงสิทธิดังกล่าวมีอายุ 4 ปี นับจากวันที่ออกใบสำคัญแสดงสิทธิ
โดยบริษัทจะนำใบสำคัญแสดงสิทธิที่จะออกในครั้งนี้จดทะเบียนในตลาดหลักทรัพย์แห่งประเทศไทย